L-awtoritajiet fil-belt ta’ Altamira ( fl-Istat ta’ Para) qed jevalwaw il-konsegwenzi mdemmija ta’ konfront vjolenti bejn żewġ gruppi rivali li seħħ fil-bidu tal-ġimgħa ġo kumpless tal-ħabs – u li fih tilfu ħajjithom mas-60 priġunier. Numru sostanzjali tal-vittmi spiċċaw dekapitati fil-konfront fejn iż-żewġ gruppi ta’ ħabsin li l-iskop tagħhom kien biex ‘juru min hu l-aqwa’. Ir-rapporti qalu li l-ħabsin ma’ grupp partikulari taw in-nar lil ċella li kien fiha l-priġunieri tal- gang rivali – b’numru ta’ ħabsin jitiflu ħajjithom qalb il-fjammmi. Talanqas żewġ gwardjani kienu nħatfu ostaġġ mill-ħabsin, iżda huma nħelsu aktar tard. Id-direttur tal-ħabs, Jarbas Vasconcelos, qal, wara, li l-vjolenza kienet premeditata u li ma kienx hemm informazzjoni li setgħet tissuġġerixxa l-eventwalità tal-konfront. Il-Gvern tal-Brażil għandu problema kbira biex jikkontrolla l-kumplessi tal-ħabs li huma ffullati bil-priġunieri. Dan meta l-vjolenza ‘istituzzjonalizzata’ fil-ħabsijiet tal-Brażil (fost l-aktar pajjiżi vjolenti fid-dinja) ilha s-snin timponi sfida kbira għas-sigurtà pubblika. Il-Ministeru tal-Ġustizzja Brażiljan, issa, qed jaħdem flimkien mal-awtoritajiet fl-Istat ta’ Para biex jidentifika lill-aggressuri responsabbli mill-massakru.